Å få DAB installert i alle norske biler utgjør en samfunns-økonomisk kostnad på hele 23 milliarder kroner. Det mener Robert Næss i Nordea, som mener at man har glemt noe i tidligere regnestykker.

Det man har glemt er å regne med er hvor mye ekstrautgifter det faktisk er forbundet med å få DAB også i de nye bilene.

Han har nemlig funnet ut at det er bare i Norge man har DAB som standard i bil. Av de 15 mest solgte bilene i Norge kommer ingen med DAB som standard i land som Tyskland.

Dermed må importøren bestille dette og merutgiften sendes videre til bilkjøperen. Det medfører gjerne en ekstrautgift på 5000 norske kroner, opplyser Næss til TV2

Det er i tillegg to millioner gamle biler som ikke har DAB og som må skifte ut sin bilradio neste år dersom bileieren vil høre på NRK, P4 eller Radio Norge. De aller fleste lokalradioene fortsetter på FM, så det er ikke nødvendig å kjøpe DAB-radio til bilen.

Men, det er altså de nye bilene som er i fokus i regnestykket. Man har i tidligere regnestykker tatt utgangspunkt i at DAB er standard i nye biler, men det er altså norske bileiere som må bære regningen for dette.

Vi i lokalradio.no har ikke etterprøvd Næss sine regnestykker, men han har regnet seg fram til at det koster 10 milliarder å bytte radioene i eksisterende biler og en merutgift på 13 milliarder kroner for å få det i alle de nye bilene.

– 23 milliarder kroner er de reelle samfunnsøkonomiske kostnadene ved å innføre DAB. Det sier Næss i intervjuet som gikk på TV2 i går.

I neste uke slår NRK, P4 og Radio Norge av sine sendere på FM. Ingen andre land har vedtatt å slukke FM og 200 lokalradioer vil fortsatt sende på FM i mange år fremover.